section_heading: Povijest
paragraph_text: Uoči Drugog svjetskog rata osjetila se potreba za ozbiljnijom organizacijom športa u Sv. Križu Začretju pa je grupa mladih entuzijasta predvođena Mirkom Krsnikom (najstariji od četvero braće iz obitelji Krsnik) prišla pisanju Pravila kluba radi registracije. Pravila su napisana i umnožena zahvaljujući spomenutom Mirku Krsniku i općinskom službeniku Ivanu Grozaju. Klub je registriran 1.VII.1941. godine u Ministarstvu udružbe i športa. Klub je bio registriran pod imenom ZAŠK – Začretski akademski školski klub. Tko je bio predsjednik, tajnik ili član Upravnog odbora nije poznato, jer je početkom rata i masovnim odlaskom mladih ljudi u vojsku privremeno zamro rad kluba. Kao igralište bilo je odabrano sajmište na prostoru sadašnjeg zadružnog doma. No tu su se pojavile neke poteškoće koje su tadašnji entuzijasti rješavali na različite načine. Na samom središtu sajmišta rasla su tri kestena, koja su u prvim nastupima zadavala velikih poteškoća. Kad se lopta zadržala na kestenu, došlo je do privremenog prekida utakmice, dok se drvom ili kamenjem lopta nije “skinula” sa stabla. Odobrenjem općinskih vlasti kesteni su posječeni. Još je nekoliko voćaka bilo na igralištu, a one su “milom” (odobrenjem vlasnika) ili “silom” (eksplozivom) maknute pa je u jesen 1945. godine igralište bilo spremno. Za vrijeme II. svjetskog rata odigrano je nekoliko prijateljskih utakmica, a domaća se momčad sastojala pretežno od njemačkih ili talijanskih vojnika stacioniranih u dvorcu.